Bine v-am băgat capul pe ușa electronică. Acesta este newsletter-ul săptămânal "Panorama cu ALP", la care vă invităm să vă abonați. Sunt Andrei Luca Popescu (ALP), jurnalist și redactor-șef adjunct la Panorama. O dată pe săptămână, vă povestesc despre un subiect care mi s-a părut demn de atenția voastră sau care doar mă enervează atât de mult, că îmi vine să afle și alții. Sugestiile și dorințele voastre le aștept aici.
Vorbim azi despre cum sindromul împăratului, de care suferă președintele Klaus Iohannis, e doar un simptom al unei cangrene care a cuprins democrația României: o împărăție de stat, unde autoritățile sunt mai opace ca oricând și nu dau socoteală pentru mai nimic ce ține de banul public, strâns de la "curteni". Apoi, aflăm că primarul Nicușor Dan e și el de-al nostru, un "părinte-taximetrist" care-și duce zilnic copilul cu mașina la școală, contribuind din plin la amânarea "revoluției în trafic".